ບັນຫາສໍາຄັນຕ່າງໆ ທີ່ຈະຕ້ອງຕິດຕາມ ໃນ​ການຢ້ຽມ​ຢາມ ພາກຕາເວັນອອກກາງ ຂອງທ່ານໄບເດັນ
ປະທານາທິບໍດີສະຫະລັດ ຈະພະຍາຍາມສ້າງຄຸນຄ່າທີ່ສົມດຸນ ແລະຜົນປະໂຫຍດທາງດ້ານຍຸດທະສາດ
ປະທານາທິບໍດີໂຈ ໄບເດັນ ເດີນທາງໄປເຖິງ ອິສຣາແອລ ໃນມື້ວັນພຸດນີ້, ເຊິ່ງເປັນສ່ວນນຶ່ງ ໃນການເດີນທາງຢ້ຽມຢາມຫຼາຍປະເທດໃນພາກຕາເວັນອອກກາງ ດ້ວຍການຢຸດແວ່ທີ່ເຂດເວສແບັງ ແລະຊາອຸດີ ອາຣາເບຍ ທ່ານ ໄບເດັນ ຈະຜັກດັນໃຫ້ອິສຣາແອລ ລວມໂຕເຂົ້າໃນພູມິພາກເລິກເຊິ່ງຂຶ້ນກວ່າເກົ່າ, ໂດຍກະຕຸ້ນໃຫ້ບັນດາປະເທດໃນເຂດອ່າວອາຣັບ ດູດນໍ້າມັນຂຶ້ນມາເພີ້ມເຕີມ ເພື່ອຊ່ວຍບັນເທົາວິກິດການພະລັງງານຢູ່ໃນທົ່ວໂລກ, ແລະໃຫ້ຄໍາໝັ້ນວ່າ ສະຫະລັດຈະບໍ່ຫຼຸດການໃຫ້ຄວາມສໍາຄັນຕໍ່ພູມິພາກແຫ່ງນີ້ລົງ, ທັງໆທີ່ ສະຫະລັດໄດ້ແນເປົ້າໝາຍໃສ່ສົງຄາມຢູ່ໃນຢູເຄຣນ ແລະຍຸດທະສາດຂອງການແຂ່ງຂັນກັບ ຈີນ ນີ້ ເປັນການເດີນທາງທີ່ຊັບຊ້ອນສໍາລັບ ທ່ານ ໄບເດັນ, ເຊິ່ງໄດ້ຖືກຕ້ອງຕິຈາກນັກເຄື່ອນໄຫວ ແລະສະມາຊິກພັກຫຼາຍຄົນຂອງທ່ານ ກ່ຽວກັບການຟື້ນຟູຄວາມສໍາພັນກັບຣາຊະອານາຈັກຊາອຸດີ ອາຣາເບຍ ເຊິ່ງຄັ້ງນຶ່ງທ່ານເຄີຍສະແດງທັດ ສະນະວ່າ “ບໍ່ໄດ້ມາເຊິ່ງຄຸນຄ່າທາງສັງຄົມ ” “ເປົ້າໝາຍຂອງພວກເຮົາຄື ການປັບປຸງ ແຕ່ບໍ່ແມ່ນການສ້າງຄວາມແຕກແຍກກັບ ຊາອຸດີ ອາຣາເບຍ,” ທ່ານເຈັກ ຊູລລີວານ ທີ່ປຶກສາດ້ານຄວາມໝັ້ນຄົງແຫ່ງຊາດກ່າວຕໍ່ນັກຂ່າວໃນມື້ວັນຈັນແລ້ວນີ້ ທ່ານ ຊູລລິວານ ໄດ້ໂຕ້ແຍ້ງວ່າ ໃນໂລກທີ່ມີການແຂ່ງຂັນທາງດ້ານພູມສາດການເມືອງທີ່ເພີ້ມຂຶ້ນ ໂດຍສະເພາະຢູ່ໃນຂົງເຂດ ອິນໂດປາຊີຟິກ ແລະ ຢູໂຣບ, ສະຫະລັດຍັງຄົງຕ້ອງມີການພົວ ພັນຢູ່ໃນພາກຕາເວັນອອກກາງຢ່າງລະອຽດຖີ່ຖ້ວນ “ພາກຕາເວັນອອກກາງ ມີການພົວພັນທີ່ເລິກເຊິ່ງກັບຫຼາຍໆປະເທດໃນທົ່ວໂລກ, ແລະຖ້າພວກເຮົາຫາກດໍາເນີນການແຕ່ດຽວນີ້ ເພື່ອສ້າງສັນຕິພາບທີ່ຄົບຖ້ວນ ແລະມີສະຖຽນລະພາບຫຼາຍຂຶ້ນຢູ່ໃນພູມິພາກແຫ່ງນີ້, ມັນຈະເປັນການແບ່ງປັນຜົນປະໂຫຍດໃຫ້ກັບປະເທດຊາດ ແລະປະຊາຊົນຊາວອາເມຣິກາໃນຫຼາຍໆປີຕໍ່ໜ້າທີ່ຈະມາເຖິງ ” ໃນປະເທດອິສຣາແອລ, ທ່ານ ໄບເດັນ ຈະພົບກັບນາຍົກລັດຖະມົນຕີ ທ່ານແຢ ລາປິດ (Yair Lapid) ແລະຫົວໜ້າຜູ້ນໍາຝ່າຍຄ້ານ ທ່ານເບັນຈາມິນ ເນທັນຢາຮູ (Benjamin Netanyahu) ເພື່ອປຶກສາຫາລືກ່ຽວກັບຄວາມໝັ້ນຄົງຂອງອິສ ຣາແອລ ທ່າມກາງການຟື້ນໂຕຄືນຂອງອີຣ່ານ, ລວມເຖິງການຮວບຮວມຄວາມອາດສາມາດຂອງການປ້ອງກັນທາງອາກາດ ກັບບັນດາປະເທດຕ່າງໆ ໃນເຂດອ່າວອາຫຼັບ ຢູ່ໃນເວສແບັງ, ທ່ານ ໄບເດັນ ຈະເນັ້ນຢໍ້າການສະໜັບສະໜຸນ ກ່ຽວກັບການແກ້ໄຂບັນຫາແບບມີສອງລັດ ແລະພະຍາຍາມທີ່ຈະຟື້ນຟູຄວາມສໍາພັນກັບເຈົ້າໜ້າທີ່ຂອງປາເລສໄຕນ໌ ລຸນຫຼັງທີ່ລັດຖະບານຂອງທ່ານທຣໍາ ໄດ້ຕັດການຊ່ວຍ ເຫຼືອ ແລະປິດສະຖານທູດອາເມຣິກາຢູ່ໃນນະຄອນຫຼວງເຈຣູຊາແລັມ ເຊິ່ງໄດ້ປະຕິບັດພາລະກິດໃນຖານະຂອງສະຫະລັດ ສໍາລັບປະຊາຊົນຊາວປາເລສໄຕນ໌ ທ່ານ ໄບເດັນ ຈະເຂົ້າຮ່ວມກອງປະຊຸມສຸດຍອດ GCC+3 ໃນນະຄອນເຈດດາ (Jeddah) ໂດຍການຮ່ວມມືກັບບັນດາສະມາຊິກສະພາ ຂອງປະເທດຕ່າງໆໃນອ່າວອາຣັບ ເຊິ່ງລວມມີ (ບາຫ໌ເຣນ, ຄູເວດ, ໂອມານ, ກາຕາ, ຊາອຸດີ ອາຣາເບຍ, ສະຫະລັດອາຣັບເອເມີເຣັສ), ອີຈິບ, ອີຣັກ, ແລະຈໍແດັນ ໂດຍທ່ານ ໄບເດັນ ຈະວາງວິໄສທັດຂອງທ່ານ ສໍາລັບການພົວພັນຮ່ວມມືຂອງສະຫະລັດຢູ່ໃນພູມິພາກດັ່ງກ່າວນີ້